Prins Harry dagvaar Britse koerantgroepPrins Harry en Meghan Markle. (Foto: Xinhua) Brittanje se prins Harry het weer regstappe gedoen teen een van die land se grootste koerantgroepe, het sy woordvoerder Woensdag gesê. Die klag teen Associated Newspapers, wat onder meer Daily Mail, Mail on Sunday en MailOnline publiseer, volg nadat sy vrou, Meghan Markle, vroeër vanjaar in ŉ aparte hofsaak teen dié koerantgroep geseëvier het. ŉ Woordvoerder vir die egpaar het aan AFP gesê dat ŉ klag deur prins Harry gelê is, sonder om die aard of die naam van die publikasie wat gedagvaar word te spesifiseer. Volgens verskeie Britse mediaberigte het prins Harry, koningin Elizabeth II se kleinseun, Mail on Sunday gedagvaar vir naamskending oor ŉ berig wat beweer dat hy sy versoek vir beskerming deur die Britse polisie geheim wou hou. Prins Harry (37) en Markle (40) woon tans in Kalifornië in die VSA nadat hulle in 2019 finaal van hul koninklike pligte afstand gedoen het. Dit het tot gevolg dat hulle die reg tot polisiebeskerming, waarvoor Britse belastingbetalers betaal, verloor het. Prins Harry het hom verlede maand op Britse howe beroep nadat die regering geweier het dat hy uit sy eie sak vir dié beskerming betaal en aangevoer het die besluit beteken hy kan nie terugkeer na sy tuisland nie. ŉ Regsverteenwoordiger vir prins Harry het verlede week aan ŉ Londense hof gesê dat Brittanje “altyd sy tuiste sal wees”, maar dat sy eie privaatsekuriteitspan in die VSA nie die voldoende jurisdiksie of toegang tot Brittanje se intelligensie het om sy familie te beveilig nie. Die regeringsprokureur het prins Harry se aanbod om self vir polisiebeskerming op te dok as “irrelevant” bestempel en aan die hof geskryf dat “persoonlike sekuriteit deur die polisie nie beskikbaar is op ŉ privaat-gefinansierde basis” nie. Die egpaar het onlangs regsaksie teen verskeie publikasies ingestel vir die skending van hulle privaatheid.